Geografija Nepala

**Nepal** je smješten u Južnoj Aziji, između Kine, na rubu planinskog lanca Himalaja (sjeverno) i Indije na Indo-gangeskoj niziji (južno). Ova zemlja se ističe velikom geografskom raznolikošću. Postoje tri glavne geografske regije, a to su regija Terai, brdska regija, te planinska regija koja je prepoznatljiva po najvišoj planini na svijetu, Mt. Everest, koji se nalazi na samom sjeveru. Planinska regija se također odlikuje najdubljom klisurom na svijetu, *Kali Gandaki* klisura. Između svih planina širom ovog područja nalazi se raznolika skupina dolina koje čine atraktivne pejzaže. Ukupna površina zemlje iznosi 147180&nbsp;km2, od čega šume pokrivaju oko 58280&nbsp;km2. Glavni grad Nepala je Katmandu.

## Klima 
Kao i kod mnogih azijskih susjeda, godišnja doba u zemlji su podijeljena na osnovu kišnih padavina. Tako je godina podijeljena na vlažnu sezonu koja traje od juna do septembra, kada ljetna toplina u regiji uvlači vlažan zrak sa Indijskog okeana, i sušnu sezonu od oktobra do juna, jer niske temperature u prostranoj unutrašnjosti uzrokuju strujanje suhog zraka vani. April i maj su posebno suhi, a pogoršavaju ih temperature koje sežu i do 40&nbsp;°C. Veliki dio nepalske autohtone vegetacije u nižim regijama prilagođen je tako da se odupre pritisku suše, prema tome postoji veliki broj grmljastih šuma otpornih na sušu. Topla, suha sezona odlikuje se prosječnim temperaturama od 28&nbsp;°C u brdovitim regijama, i 40&nbsp;°C u nizinama, dok se tokom hladnih zimskih mjeseci temperature u nizinama kreću između 7&nbsp;°C i 23&nbsp;°C. Brdovita područja imaju hladniji prosječni maksimum od 12&nbsp;°C, a noću padaju ispod nule. U visokim planinama temperature su znatno niže. Nepal ima raznoliku klimu, te samim tim možemo reći da se niski dijelovi (ispod 1000m n.m.) odlikuju tropskom i subtropskom klimom, dok su planinski dijelovi prepoznatljivi po alpskoj i subalpskoj klimi.

## Geologija 
Nepal se nalazi na granici između Indijske i Evroazijske tektonske ploče, što njegovu geologiju čini posebno dinamičnom. Sudar ovih ploča doveo je do nastanka Himalajskog planinskog lanca i nastavlja oblikovati krajolik zemlje do danas. Geološke formacije Nepala sadrže vrijedne mineralne resurse, iako mnogi ostaju neiskorišteni. Zemlja posjeduje nalazišta krečnjaka, magnetita, bakra, željezne rude i tinjca. Međutim, rudarstvo je još uvijek u povojima zbog neravnog terena i nedostatka infrastrukture. Pored toga, zemlja je izuzetno podložna seizmičkim aktivnostima jer se Indijska ploča nastavlja pomicati prema sjeveru u Evroazijsku. Nepal je prošao nekoliko razornih zemljotresa, uključujući i masivni zemljotres Gorkha 2015. godine, koji je izazvao velike gubitke. Ovakva razaranja negativno utiču na ekonomski razvoj zemlje kao i na njenu infrastrukturu.

Teritorija Nepala podijeljena je na pet različitih geoloških regija od sjevera prema jugu: *Tethys Himalaje; Visoke Himalaje; Niske Himalaje; Siwalik (Chure) i Terai*. Ovih pet geoloških regija imaju različite karakteristike jer su formirane različitim procesima u različito vrijeme. Geološke jedinice su nagomilane jedna na drugu rasjedima i navlacima u različitim periodima, čineći današnju geografiju planinskog lanca Himalaja.

## Reference 
Kategorija:Geografija Nepala
Kategorija:Geografija po državama
Kategorija:Geografija Azije po državama